РЕШЕНИЕ НА СЪВЕТА
от 7 октомври 2013 година
за установяване на позицията, която да бъде заета от Европейския съюз в рамките на Общия съвет на Световната търговска организация по отношение на искането за освобождаване от задължения от страна на СТО във връзка с допълнителни автономни търговски преференции, предоставени от Европейския съюз на Република Молдова
(2013/500/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
В член IX от Споразумението от Маракеш за създаване на Световната търговска организация („Споразумението за създаване на СТО“) се установяват процедурите за предоставяне на освобождавания от задължения по отношение на многостранните търговски споразумения в приложения 1А, 1Б или 1В към Споразумението за създаване на СТО и приложенията към тях.
(2)
Регламент (ЕО) № 55/2008 на Съвета (1) беше изменен с Регламент (ЕС) № 581/2011 на Европейския парламент и на Съвета (2) с цел прилагането на автономните търговски преференции, предоставени на Република Молдова („Молдова“), да бъде удължено до 31 декември 2015 г. и да бъдат адаптирани тарифните квоти за някои селскостопански продукти. С Регламент (ЕО) № 55/2008 се предоставя свободен достъп до пазара на Съюза на всички продукти с произход от Молдова, с изключение на определени селскостопански продукти, изброени в приложение I към същия регламент. По отношение на продуктите, изброени в посоченото приложение, се ползват ограничени отстъпки под формата на освобождаване от мита в рамките на тарифните квоти или намаляване на митата. Може да бъде прието допълнително разширяване на обхвата на преференциите, определени в Регламент (ЕО) № 55/2008, за да се либерализира вносът на вино от Молдова.
(3)
Ако Съюзът не бъде освободен в необходимата степен от задълженията по член I, параграф 1 и член XIII от Общото споразумение за митата и търговията от 1994 г., ще се наложи режимът, предоставен в рамките на тези автономни търговски преференции, да се разшири, така че да обхване всички други държави - членки на СТО.
(4)
В интерес на Съюза е да отправи искане за удължаване на срока на освобождаването от задължения от страна на СТО във връзка с автономните търговски преференции, предоставени от Съюза на Молдова, в съответствие с член IX, параграф 3 от Споразумението за създаване на СТО, което да позволи на Съюза да предостави безмитен или преференциален режим за продукти с произход от Молдова, включително за определени селскостопански продукти, за които са дадени ограничени отстъпки, както е определено в приложението към настоящото решение, без да се изисква удължаване на същия безмитен или преференциален режим за подобни продукти от някоя друга членка на СТО до 31 декември 2015 г.
(5)
Съюзът трябва да внесе такова искане в СТО.
(6)
Поради това е целесъобразно да бъде установена позицията, която да бъде заета от Съюза в рамките на Общия съвет на СТО по отношение на искането,
ПРИЕ НАСТОЯЩОТО РЕШЕНИЕ:
Член 1
Позицията, която трябва да се заеме от името на Съюза в рамките на Общия съвет на Световната търговска организация, е да се поиска удължаване до 31 декември 2015 г. на освобождаването от задължения от страна на СТО във връзка с допълнителни автономни търговски преференции, предоставени от Съюза на Молдова, за продукти с произход от Молдова, включително за определени селскостопански продукти, за които са дадени ограничени отстъпки, съгласно предвиденото в приложението.
Тази позиция се представя от Комисията.
Член 2
Настоящото решение влиза в сила в деня на приемането му.
Съставено в Люксембург на 7 октомври 2013 година.